डोगरी कविता दे बोध-बकास गी दिखदे होई ओदी नगरानी ते ओदी परख-पड़ताल करने आले आलोचना-साहित्य दी कमी, इस बोध-बकास आस्तै इक खतरा ऐ। जिन्ने चिर साहित्य दी सिर्जना दे कन्ने-कन्ने उसी तोलने-परखने आले सूझवान आलोचक सामनै नईं ओन्दे, इन्ने चिर कुसै साहित्य-सर्जना बारै ए नईं आखेया जाई सकदा जे किश लिखेया जा करदा ऐ ओ सब निर्दोश ऐ ते साहित्य दी मरजादा गी ठेस पुजाने आला नईं। डोगरी कविता दे बोध-बकास दी गति खासी तेज रेई ऐ, ओदे आस्तै होर बी जरूरी होई जन्दा ऐ जे इस ते तेजी कन्ने लखोने ते छपने आले कविता साहित्य बारै आलोचना राहें चौकरी रक्खी जा ते ओदे गुणें ते दोशें दी चर्चा कन्ने 2 होन्दी रवै। इस चाल्ली दी आलोचना दी कमी, इस नमें कविता साहित्य आस्तै इक बड़ा भारी खतरा ऐ।